የአዲስ አበባ ከተማ መንገዶች ባለስልጣን ከ500ኪ.ሜ በላይ መንገድ ለመጠገን አቅዶ እየተንቀሳቀሰ ነው
ፋንታነሽ ክንዴአዲስ አበባ፡- 525 ኪ.ሜ የሚደርስ የመንገድ ጥገና ስራዎችን ለማከናወን አቅዶ እየተንቀሳቀሰ መሆኑን የአዲስ አበባ ከተማ መንገዶች ባለስልጣን አስታወቀ። የአዲስ አበባ ከተማ መንገዶች ባለስልጣን ምክትል ዋና ዳይሬክተር አቶ እያሱ ሰለሞን በተለይ ለአዲስ ዘመን እንደገለጹት፤ በተያዘው በጀት ዓመት ወደ 130 ኪ.ሜ የሚደርስ የአስፋልት፣ 68 ኪ.ሜ የጠጠር መንገድ እና 50 ኪ.ሜ የሚሆን የኮብል ስቶን መንገዶች ጥገና ለማድረግ እቅድ ይዟል። ከዚህ በተጨማሪ የመንገድ ደህንነትን ከማስጠበቅ አንጻር ትልቅ ጠቀሜታ ያላቸው የፍሳሽ ማስወገጃ መስመሮችን ማስተካከል፣ መጠገንና ማጽዳት ትኩረት ተሰጥቶት እየተሰራ መሆኑን አስታውቀው፤ ከዚህም ጋር በተያያዘ ወደ 257 ኪ.ሜ የሚደርስ ፍሳሽ ቦዮችን የማጽዳትና የመጠገን ስራዎች በመከናወን ላይ መሆናቸውንም አመልክተዋል። በተያዘው በጀት ዓመት 525 ኪ.ሜ የሚደርስ አጠቃላይ የጥገና ስራ ለማከናወን እቅድ ተይዞ እየተሰራ መሆኑን ያስታወቁት አቶ እያሱ፤ ከአስፋልት መንገድ ጥገና ጋር በተያያዘ ወደ 30.7 ኪ.ሜ እንደዚሁም 110 ኪ.ሜ የሚደርስ የፍሳሽ ማስወገጃ መስመሮች ጥገና ተከናውነዋል ብለዋል። በሌላም በኩል ወደ 11 የሚደርሱ የድልድይና የድጋፍ ግንብ ስራዎች ፣ 18.2 ኪ.ሜ የጠጠር መንገድ የጥገና ስራዎች እንደተሰሩም አስረድተዋል። እንደ አቶ እያሱ ገለጻ፤ የእግረኛ መንገዶችን ምቹ ለማድረግ የእግረኛ መንገድ የመንገድ ጥገና ግንባታ አካል ተደርጎ እየተሰራ ነው። በዚህም ነባር የእግረኛ መንገዶችን መልሶ የመገንባትና ጥገና የሚያስፈልጋቸውንም የመጠገን ስራ ተከናውኗል ብለዋል። የመንገድ ዳር መብራቶችን ደህንነት የማረጋገጥ ስራ የመንገድ ጥገና አካል ተደርጎ የሚወሰድ መሆኑን ያስታወቁት ምክትል ዋና ዳይሬክተሩ፤ በበጀት ዓመቱ 11ሺ የሚደርስ የመንገድ መብራት ጥገና ለማከናወን እቅድ ተይዞ እስካሁን ባሉት ስድስት ወራት ውስጥ ወደ 7ሺ 500 የሚደርስ የመንገድ መብራት ጥገና ማድረግ መቻሉን ገልጸዋል። 16.5 ኪ.ሜ
የሚደርስ የእግረኛ መከላከያ
ብረት አጥሮችን የጥገናና
የመንገድ ቀለም ቅብ
ስራዎች መከናወኑንም ጠቅሰዋል። እንደ አቶ እያሱ ገለጻ፤ የውስጡን ቀለበት መንገድ ጨምሮ ብዙዎቹ የከተማዋ መንገዶች ግንባታቸው ከተከናወነ 20 ዓመት በላይ የሆናቸው ናቸው። በዚህ ደረጃ ያሉ መንገዶች የሚያስፈልጋቸው ቀላል ጥገና ሳይሆን መልሶ ማልማትና መገንባት ነው ብሏል። ይሁን እንጂ የአዲስ አበባ ከተማ የመንገድ
የመሰረተ ልማት ፍላጎት አሁንም በሚፈለገው ደረጃ ላይ ያልደረሰና ሰፊ ስራዎች የሚጠይቅ በመሆኑ፤ እንደአማራጭ የሚወሰደው የተወሰኑ መንገዶችን እየተጠገኑ ማቆየትና አዳዲስ መንገዶችን እየገነቡ የመንገድ ስርጭቱን ማስፋት እና በሂደት ነባር መንገዶችንም መልሶ ማሻሻል ስራ መስራት መሆኑን አስታውቀዋል።አዲስ ዘመን ታህሳስ 22/2013